Talba għall-qawmien ta' Iżrael Lill-mexxej tal-kor. Salm ta' wlied Koraħ. Urejt imħabbtek, Mulej, lejn artek; reġġajt 'il Ġakobb lura mill-jasar. Neħħejt il-ħtija tal-poplu tiegħek; ħfirtilhom dnubiethom kollha. Reġġajt lura l-qilla tiegħek; taffejt is-saħna tal-korla tiegħek. Reġġagħna għal li konna, Alla tas-salvazzjoni tagħna, warrab minn fuqna l-qilla tiegħek. Se tibqa' għal dejjem tinkorla għalina? Se tibqa' għal dejjem tagħdab kontrina? Mhux int li terġa' tagħtina l-ħajja, biex jifraħ bik il-poplu tiegħek? Uri lilna, Mulej, it-tjieba tiegħek, u s-salvazzjoni tiegħek agħtina. Ħa nisma' xi jgħid Alla; il-Mulej is-sliem ixandar, għall-poplu u l-ħbieb tiegħu, u għal dawk li jafdaw fih. Qrib hi tassew is-salvazzjoni tiegħu għal dawk li jibżgħu minnu, biex jgħammar is-sebħ f'artna . It-tjieba u l-fedeltà jiltaqgħu, il-ġustizzja u s-sliem jitbewsu. Il-fedeltà mill-art tinbet, u l-ġustizzja mis-sema tixref. Il-Mulej ukoll jagħti l-ġid tiegħu, u artna tagħti l-frott tagħha. Il-ġustizzja quddiemu timxi, u s-sliem fuq il-passi tiegħu.